
Бүген Татарстан Республикасы Президенты Рөстәм Миңнеханов East Office консалтинг компаниясе идарәсе рәисе, Финляндиянең элеккеге Премьер-министры Эско Ахо белән очрашты.

Очрашу Татарстан Республикасы Хөкүмәте Йортында узды.

Кунакларны сәламләп, Рөстәм Миңнеханов искәрткәнчә, элегрәк алар төрле халыкара форумнарда һәм башка чараларда очрашкан булганнар. «Сез – актив позицияле кеше, илләребез якынайсын өчен күп нәрсәләр эшлисез, – диде Рөстәм Миңнеханов, – Европа белән барлык сәяси катмарларга крамастан, илләребез җитәкчелегенең булган мөнәсәбәтләрне саклап калу мөмкинлеген табулары – куанычлы хәл».

Рөстәм Миңнеханов фикеренчә, Финляндия – үзенең үсешендә һәм икътисадын үстерүдә җитди юл узган уникаль ил.

«Финляндиянең потенциалы гаять зур, һәм күп юнәлешләр буенча ул алда бара, – дип белдерде Татарстан Президенты. – Без үз ягыбыздан шулай ук еш кына карашыбызны Финляндиягә юнәлдерәбез, һәм иң мөһиме – бер-беребезне тулысынча аңлыйбыз, хезмәттәшлекнең яхшы үрнәкләре бар. Сезнең бик шәп укыту программаларыгыз бар, мин үзем дә берничә мәртәбә сезнең фәнни-мәгариф үзәкләрендә булдым».

Искәртәбез, Эско Ахо әфәнде Казанга Татарстан Республикасы хакимияте органнары вәкилләре өчен Финляндиянең инновацион моделе турында лекция укырга килгән.
Рөстәм Миңнеханов East Office Эско Ахо консалтинг компаниясе идарәсе рәисе белән очрашты